Hirtshals Andelsmejeri reddet - bestyrelsen bag det lille nordjyske mejeri besluttede i dag at sætte markedsprisen på mælk ned og samtidig sige farvel til et endnu ukendt antal leverandører.

- Der er ni ud af vores 48 mælkeproducenter, som har ønsket at træde ud, men så mange kan vi ikke undvære og samtidig opretholde produktionen, siger direktør Niels Henrik Pihl, Hirtshals Andelsmejeri. Han ønsker ikke at oplyser, hvormange producenter mejeriet har tænkt sig at skille sig af med. - Der skal hentes omkring en million kroner om måneden, det er den balance, vi skal finde ved at tilpasse os den efterspørgsel, vi har, og den mængde vi får ind, siger direktøren, som ærgrer sig over, at mejeriet gennem et stykke tid har været nødsaget til at smide mælk ud på grund af en overproduktion, der ikke har kunnet omsættes. Bestyrelsen har på sit møde mandag godkendt en handleplan for resten af året, som betyder, at mejeriet fortsætter, mens landmændenes afregning sættes ned til 2,47 kroner pr. liter mælk, det er et fald på 43 øre pr liter inden for det seneste halve år. Der vil ifølge direktør ikke ske fyringer blandt de 65 ansatte på mejeriet i Hirtshals, selvom produktionen nu falder.